100 ກວ່າບໍລິສັດຕ່າງ​ຊາດ ​​ລົງ​ທຶນ​ ຢູ່ເຂດ​​ເສດຖະກິດ​ພິ​ເສດ 10 ແຫ່ງໃນລາວ
ໃນ​ປັດ​ຈຸ​ບັນ​ກໍ​ມີ​ຢູ່​ເຖິງ 105 ບໍລິສັດ​ແລ້ວ ທີ່​ໄດ້​ລົງທຶນ​ຢູ່​ໃນ​ເຂດ​ເສດຖະກິດ ​ທັງ 10 ​ແຫ່ງ​​ ແລະ ມີ​ທຶນ​ຈົດ​ທະບຽນ​ລວມກັນ​​ເກືອບ​ເຖິງ 5,000 ລ້ານດອນ​ລາ.
ບັນດາບໍລິສັດຕ່າງຊາດເກີນກວ່າ 100 ບໍລິສັດໄດ້ລົງທຶນໃນ ເຂດເສດຖະກິດພິເສດ ແລະ ເຂດເສດຖະກິດສະເພາະທັງ 10 ແຫ່ງໃນລາວ ໂດຍເຂດເສດຖະກິດສະເພາະບຶງທາດຫລວງມີ ມູນຄ່າການລົງທຶນສູງທີ່ສຸດ ຄະນະກຳມະການຄຸ້ມຄອງເຂດເສດຖະກິດພິເສດ ແລະ ເຂດເສດຖະກິດສະເພາະແຫ່ງຊາດລາວ ລາຍງານວ່າການ ລົງທຶນ ຂອງບັນດາບໍລິສັດຕ່າງຊາດຢູ່ໃນເຂດເສດຖະກິດ ພິເສດ ແລະ ເຂດເສດຖະກິດສະເພາະໃນລາວ ທີ່ມີຢູ່ 10 ແຫ່ງຍັງຄົງເພີ້ມຂຶ້ນຢ່າງຕໍ່ເນື່ອງ ໂດຍໃນປັດຈຸບັນກໍມີຢູ່ເຖິງ 105 ບໍລິສັດແລ້ວ ທີ່ໄດ້ລົງທຶນຢູ່ໃນເຂດເສດຖະກິດທັງ 10 ແຫ່ງດັ່ງກ່າວ ແລະ ມີທຶນຈົດທະບຽນລວມກັນເກືອບເຖິງ 5,000 ລ້ານດອນລາ ໂດຍເຂດທີ່ມີມູນຄ່າການລົງທຶນຫຼາຍທີ່ສຸດ ກໍແມ່ນເຂດ ເສດຖະກິດສະເພາະ ບຶງທາດຫລວງ ໃນນະຄອນຫລວງ ວຽງຈັນ ທີ່ເປັນການລົງທຶນຂອງກຸ່ມທຸລະກິດຈາກຈີນ ໃນ ມູນຄ່າລວມເຖິງ 1,600 ລ້ານດອນລາ ສ່ວນຮອງລົງມາກໍຄື ເຂດເສດຖະກິດສະເພາະລ່ອງແຖ່ງ ວຽງຈັນ ທີ່ເປັນການລົງ ທຶນ ຂອງກຸ່ມທຸລະກິດຫວຽດນາມ ໃນມູນຄ່າເຖິງ 1,000 ລ້ານ ດອນລາ ຫາກແຕ່ວ່າ ເຂດທີ່ມີຄວາມຄືບໜ້າຫຼາຍທີ່ສຸດກໍຄື ເຂດເສດຖະກິດພິເສດສາມຫລ່ຽມຄຳ ທີ່ເມືອງຕົ້ນເຜິ້ງ ໃນ ແຂວງບໍ່ແກ້ວ ໂດຍມີກຸ່ມທຸລະກິດຈີນ 23 ບໍລິສັດທີ່ໄດ້ລົງທຶນ ຢູ່ໃນເຂດດັ່ງກ່າວນີ້ ສ່ວນເຂດເສດຖະກິດສະເພາະ ບໍ່ເຕັນແດນງາມ ຊຶ່ງຕັ້ງຢູ່ຊາຍ ແດນລະຫວ່າງລາວກັບຈີນ ໃນເຂດແຂວງຫລວງນ້ຳທານັ້ນ ກໍເປັນອີກເຂດໜຶ່ງທີ່ເປັນການລົງທຶນ ຂອງກຸ່ມບໍລິສັດຈາກ ປະເທດຈີນ ເຊັ່ນດຽວກັນ ໂດຍໃນປັດຈຸບັນ ກຸ່ມຜູ້ລົງທຶນກຳລັງ ກໍ່ສ້າງ ສາງສິນຄ້າແລະ ສູນກັກກັນພືດອັນເປັນສ່ວນໜຶ່ງຂອງ ແຜນການພັດທະນາໃຫ້ເປັນເຂດການຄ້າ ແລະ ບໍລິການຢ່າງຄົບວົງຈອນ ທີ່ຈະໃຊ້ເງິນລົງທຶນເຖິງ 500 ລ້ານດອນລາ ໂດຍກ່ອນໜ້ານີ້ ທາງການລາວໄດ້ມີຄຳສັ່ງໃຫ້ປິດ ບ່ອນກາສິໂນຢູ່ໃນເຂດເສດຖະກິດ ສະເພາະ ບໍ່ເຕັນແດນງາມ ໄປແລ້ວ ໂດຍມີສາເຫດມາຈາກບັນຫາຫຍໍ້ທໍ້ ທີ່ເກີດຂຶ້ນພາຍ ໃນ ບ່ອນກາສິໂນໃນເຂດດັ່ງກ່າວ ທັງຍັງເປັນສາເຫດທີ່ເຮັດໃຫ້ທາງການລາວ ຕ້ອງທົບ ທວນຄືນແຜນການສ້າງຕັ້ງເຂດເສດຖະກິດພິເສດ ແລະ ເຂດເສດຖະກິດສະເພາະ ໃນທົ່ວ ປະເທດຢ່າງຮອບຄອບອີກເທື່ອໃໝ່ດ້ວຍ ທັງນີ້ໂດຍທ່ານສົມສະຫວາດ ເລັ່ງສະຫວັດ ຮອງນາຍົກລັດຖະມົນຕີ ຜູ້ຊີ້ນຳວຽກງານດ້ານ ເສດຖະກິດ ຂອງລັດຖະບານລາວ ທັງກໍຍັງເປັນປະທານຄະນະກຳມະການຄຸ້ມຄອງ ເຂດ ເສດຖະກິດພິເສດ ແລະ ເຂດເສດຖະກິດສະເພາະແຫ່ງຊາດ ດ້ວຍນັ້ນ ໄດ້ໃຫ້ການຊີ້ແຈງ ວ່າການຄຸ້ມຄອງເຂດເສດຖະກິດ ທັງ 10 ແຫ່ງໃນປັດຈຸບັນນີ້ ໄດ້ດຳເນີນໄປພາຍໃຕ້ສະພາວະ ທີ່ຍັງບໍ່ມີຄວາມຊັດເຈນໃນບາງດ້ານ ຕົວຢ່າງກໍຄື ການທີ່ອະນຸຍາດໃຫ້ມີບ່ອນ ກາສິໂນ ຢູ່ໃນເຂດເສດຖະກິດສະເພາະ ບໍ່ເຕັນແດນງາມ ໄດ້ເກີດບັນຫາອາຊາຍາກຳ ຫຼາຍຂຶ້ນນັບມື້ ຊຶ່ງກໍເຮັດໃຫ້ທາງການລາວຕ້ອງສັ່ງປິດບ່ອນກາສິໂນດັ່ງກ່າວ ນັບເປັນ ເວລາກວ່າ 1 ປີມາແລ້ວ ຍິ່ງໄປກວ່ານັ້ນ ຈາກບັນຫາດັ່ງກ່າວ ຍັງເຮັດໃຫ້ທາງການລາວ ໄດ້ຕັດສິນໃຈ ທີ່ຈະບໍ່ອະນຸຍາດໃຫ້ມີບ່ອນກາສິໂນ ຢູ່ໃນເຂດເສດຖະກິດພິເສດ ທີ່ຈະສ້າງຕັ້ງຂຶ້ນໃໝ່ໃນລະຍະຕໍ່ໄປອີກດ້ວຍ ໂດຍຈະອະນຸຍາດໃຫ້ມີບ່ອນກາສິໂນໄດ້ ສະເພາະເຂດທີ່ມີຢູ່ແລ້ວເທົ່ານັ້ນ ດັ່ງທີ່ ທ່ານສົມສະຫວາດ ໄດ້ໃຫ້ການຢືນຢັນວ່າ: ທັງນີ້ໂດຍທາງການລາວ ໄດ້ວາງເປົ້າໝາຍທີ່ຈະສ້າງຕັ້ງເຂດເສດຖະກິດ ໃຫ້ໄດ້ບໍ່ນ້ອຍກວ່າ 20 ແຫ່ງພາຍໃນປີ 2015 ໂດຍເຂດທຳອິດກໍແມ່ນເຂດເສດຖະກິດພິເສດສະຫວັນ ເຊໂນ ໃນແຂວງສະຫວັນນະເຂດ ທີ່ສ້າງຕັ້ງຂຶ້ນໃນປີ 2003 ຕິດຕາມດ້ວຍເຂດເສດຖະກິດສະເພາະບໍ່ເຕັນແດນງາມ ຢູ່ແຂວງຫລວງນ້ຳທາ ທີ່ສ້າງຕັ້ງຂຶ້ນໃນປີດຽວກັນ ແຕ່ທີ່ຖືວ່າໄດ້ມີການພັດທະນາຢ່າງໄວວາທີ່ສຸດ ແມ່ນເຂດເສດຖະກິດພິເສດສາມຫລຽ່ມຄຳທີ່ເມືອງຕົ້ນເຜິ້ງ ໃນແຂວງບໍ່ແກ້ວດັ່ງກ່າວ ສ່ວນນະຄອນຫລວງວຽງຈັນ ກໍມີຢູ່ເຖິງ 5 ເຂດຄືນິຄົມອຸດສາຫະກຳ ແລະ ການຄ້າວຽງຈັນ ໂນນທອງ ເຂດເສດຖະກິດສະເພາະດົງໂພສີ ເຂດເສດຖະກິດສະເພາະລ່ອງແຖ່ງວຽງຈັນ ແລະ ເຂດພັດທະນາກວມລວມໄຊເສດຖາ ສ່ວນເຂດທີ 5 ນັ້ນ ເປັນເຂດທີ່ສ້າງຕັ້ງຂຶ້ນໃໝ່ ກໍຄືເຂດເສດຖະກິດສະເພາະບຶງທາດຫລວງ ທີ່ເປັນການລົງທຶນ ຂອງກຸ່ມບໍລິສັດຈາກຈີນອີກເຂດໜຶ່ງ